JOSH KAUFMAN

OSOBNÝ KURZ MBA

Ovládnite umenie biznisu.

Prvotriedne obchodné

vzdelanie v jedinej knihe.

Ukážka z elektronickej knihy

SLOVÁ UZNANIA K 10. VÝROČIU SVETOVÉHO BESTSELLERA OSOBNÝ KURZ MBA (aktualizované a doplnené vydanie)

„Zlatá baňa užitočných nápadov a nápomocných vysvetlení. Každý podnikateľ by mal vlastniť jeden výtlačok tejto knihy!“

— James Clear, autor bestsellera Atómové návyky, z ktorého sa predali milióny výtlačkov,

„Pre moje obchodné vzdelanie urobil Josh viac ako program MBA. Osobný kurz MBA vás prevedie mentálnymi modelmi, ktoré potrebujete na to, aby ste uspeli vo svete biznisu. Ide o celoživotné vedomosti o biznise v jednom zväzku.“

— Shane Parrish, zakladateľ Farnam Street (fs.blog) a moderátor podcastu The Knowledge Project

„Majstrovské dielo. Každému, kto sa zaujíma o biznis, odporúčam túto knihu, ktorou by mal začať. Ide o úžasný prehľad všetkého, čo potrebujete vedieť. Nájdete v nej všetky základy očistené od banalít. Jedna z najviac inšpiratívnych kníh, aké som prečítal za niekoľko rokov.“

— Derek Sivers, zakladateľ CD Baby a autor bestsellera Čokoľvek chcete

„Osobný kurz MBA je najlepšia kniha o biznise, akú som kedy čítala. Väčšina odborných kníh sa sústreďuje len na jednu oblasť, ale Osobný kurz MBA vás prevedie každou oblasťou podnikania a poskytne vám nástroje, aby ste pochopili, ako fungujú dohromady a vytvárajú ucelený systém.“

— Amy Hoyová, zakladateľka Noko Time Tracking

„Jediná biznisová kniha, ktorú odporúčam. Joshovi sa v nej podarilo skondenzovať celú knižnicu kľúčových vedomostí, navyše v pútavej forme, takže vám čítanie zaberie menej času a viac času vám zostane na budovanie vlastného podniku. K Osobnému kurzu MBA sa vraciam častejšie než k akejkoľvek inej knihe v mojej knižnici.“

— Courtland Allen, spoluzakladateľ Indie Hackers

„Prvé vydanie Osobného kurzu MBA som úplne zhltol a malo to ohromný dopad na moje podnikanie. Je úžasné, ako sa Joshovi podarilo vydestilovať stovky kníh a množstvo poznatkov získaných zo stoviek rokov podnikania do výstižného a elegantného zväzku.“

— Rob Walling, spoluzakladateľ MicroConf a autor bestsellera Start Small, Stay Small

„Pred desiatimi rokmi sa mi dostalo cti získať vzdelanie MBA na základe Kaufmanovej knihy. Jeho praktické biznisové náhľady a techniky nazerania na podnikanie ma odvtedy nikdy nezradili. Osobný kurz MBA je ten ,najvydestilovanejší‘ a najrýchlejší kurz MBA na tejto planéte: čisté vedomosti, žiadne ego.“

— Joanna Wiebeová, zakladateľka Copyhackers

„Svoju už poriadne ošúchanú knihu Osobný kurz MBA mám už takmer desať rokov na dosah ruky pri pracovnom stole. Vraciam sa k nej zakaždým, keď si potrebujem niečo ujasniť, dozvedieť sa a pripomenúť si, odkedy som začal podnikať.“

— Shawn Blanc, zakladateľ The Sweet Setup a The Focus Course

„Aj desať rokov po prečítaní (a opätovnom mnohonásobnom čítaní) Osobného kurzu MBA sa ku knihe často vraciam, aby som dokázal robiť lepšie rozhodnutia. Či už ide o tvorbu biznis plánu pre spustenie kurzov tvorivého písania, rozvrh dňa, alebo systematický prístup k identifikácii a riešeniu problémov, nedokážem si spomenúť na nijakú inú knihu, ktorá by mala taký pozitívny dopad na moju celkovú produktivitu a spokojnosť v živote.“

— Daniel Joshua Rubin, dramatik a autor knihy 27 Essential Principles of Story

„Osobný kurz MBA by malo byť povinné čítanie pre každého podnikateľa. Táto kniha mi odhalila myšlienky, systémy a najlepšie postupy, aké ma nenaučili nikde inde. Dokonca aj po desiatich rokoch sa na ňu pravidelne odvolávam. Radím vám, aby ste si ju kúpili, prečítali, a potom mali poruke. V nasledujúcich rokoch to bude váš neustály biznis spoločník.“

— Tim Grahl, autor knihy Running Down a Dream a zakladateľ Book Launch

„MBA program som absolvoval v roku 2005, teda ešte pred vydaním Osobného kurzu MBA, ale mal som pocit, že o biznise neviem nič. Pri spätnom pohľade si želám, aby som sa k tej knihe dostal predtým, než som sa prihlásil na štúdium MBA – pomohla by mi vedomejšie študovať. A kto vie... možno by som sa na program MBA úplne vykašľal. Táto kniha je zďaleka najlepšou základnou biznis knihou na trhu.“

— Roger Hui, senior softvérový manažér RedHat

„Využil som mentálne modely Osobného kurzu MBA a za necelý mesiac som vytvoril ziskové podnikanie. Josh rýchlo rozptýlil mnohé chybné presvedčenia o podnikaní a pod jeho vedením som si ohromne zvýšil výkonnosť a úspešnosť a môj život sa stal plnohodnotnejší.“

— Evan Deaubl, prezident a výkonný riaditeľ Tic Tac Code

„Túto knihu by si mal prečítať úplne každý (bez výnimky), lebo potom už nedovolíte iným, aby vám hovorili, že nie ste dosť múdri, dosť rozhľadení a dosť vzdelaní na to, aby ste robili niečo, na čom záleží. Zoznámite sa totiž so všetkými kľúčovými myšlienkami týkajúcimi sa biznisu.“

— Seth Godin, autor bestsellera Fialová krava

„Je jedno, čo vám kto hovorí, MBA nie je nevyhnutné vzdelanie. Ale ak skombinujete čítanie tejto knihy s praxou, získate v biznise a podnikaní poriadny náskok.“

— Kevin Kelly, zakladateľ a editor Wired a autor bestsellera The Inevitable

PERSONAL MBA

Copyright © 2010, 2020 Worldly Wisdom Ventures LLC,

All rights reserved including the right of reproduction in whole or in part in any form. This edition published by arrangement with Portfolio, an imprint of Penguin Publishing Group, a division of Penguin Random House LLC.

Slovak edition © 2012, 2021 by Eastone Group, a.s.

Z anglického originálu Josh Kaufman: Personal MBA, vydaného v roku 2020 vydavateľstvom Portfolio, Penguin Group, preložili: Stanislava Bariaková a Monika Kaliská. V roku 2021 vydalo vydavateľstvo Eastone Books, Bratislava.

www.eastonebooks.com

Translation © 2012 Mgr. Stanislava Bariaková, 2021 Ing. Monika Kaliská

Jazykové úpravy: PhDr. Katarína Vilhanová

Odborná korektorka: Mg. Jana Péliová

Redakčné úpravy: Mgr. Alica Činčárová

Layout: Studio Eastone

ISBN 978-80-8109-695-2

Tlač: Finidr, s.r.o., Český Těšín

Všetky práva vyhradené.

Okrem použitia ukážok pre účely recenzie a kritiky žiadna časť tejto knihy nesmie byť reprodukovaná ani šírená v akejkoľvek forme alebo akýmikoľvek prostriedkami bez predchádzajúceho písomného súhlasu vydavateľa.

Vytvorenie elektronickej verzie Dibuk, s. r. o., 2022

Venujem miliónom profesionálov na celom svete, ktorí pôsobia v oblasti biznisu a svojou prácou sa snažia skvalitňovať životy iných vo väčšej či menšej miere.

***

POZNÁMKA PRE ČITATEĽA

„Jasná reč plodí jasné myslenie a jasné myslenie je najdôležitejším prínosom vzdelania.“

— RICHARD MITCHELL, AUTOR KNIHY HROBY UNIVERZÍT (THE GRAVES OF ACADEME)

Veľa ľudí predpokladá, že na to, aby sa naučili vybudovať úspešný podnik, alebo aby postúpili vo svojej kariére, musia vyštudovať obchodnú školu. To nie je pravda. Prevažná väčšina moderných obchodných praktík vyžaduje iba o niečo viac než zdravý rozum, jednoduchú matematiku a poznanie niekoľkých veľmi dôležitých myšlienok a zásad.

Kniha Osobný kurz MBA tvorí základ pre podnikanie a zameriava sa na to, čo je podstatné. Jej účelom je poskytnúť vám jasný, vyčerpávajúci prehľad tých najdôležitejších obchodných pojmov za čo najkratší možný čas.

Každá myšlienka v tejto knihe je podaná jednoduchým jazykom. Pre ľahšiu orientáciu sú súvislosti medzi týmito myšlienkami zvýraznené. Keď poznáte základy, môžete sa bez obáv zamerať na budovanie svojej kariéry a budete si istí, že tie najdôležitejšie veci zvažujete ako prvé.

Väčšina iných MBA kníh sa pokúša napodobniť učebné osnovy programov prestížnych obchodných škôl. Osobný kurz MBA sa na to nesústreďuje. Mojím cieľom je pomôcť vám naučiť sa dobre poznať všeobecnú obchodnú prax od úplného základu, bez ohľadu na vašu súčasnú úroveň vzdelania či obchodné skúsenosti.

Váš čas je drahocenný. Usiloval som sa čo najviac zostručniť túto rozsiahlu a rozmanitú tematiku do dostupného zväzku, aby ste ho dokázali prečítať za niekoľko hodín. Ak je vo vašej situácii rozumné urobiť si ďalší prieskum, budete vedieť, čo máte hľadať a kde začať.

Vedieť, kde začať, je v bežných obchodných situáciách veľmi dôležité, či už ste na začiatku profesionálnej kariéry, alebo ste podnikateľ, skúsený obchodník či manažér s mnohoročnými skúsenosťami. To, že poznáte bežne používaný jazyk, aby ste mohli premýšľať o tom, čo pozorujete, vám otvára dvere k dôležitým zdokonaleniam, bez ohľadu na to, čím sa živíte.

Toto upravené a aktualizované vydanie knihy Osobný kurz MBA obsahuje veľa nových poznatkov, vďaka ktorým táto kniha ešte komplexnejšie pokrýva zásadné myšlienky. Okrem toho sme urobili drobné úpravy, aby sa zvýšila zrozumiteľnosť myšlienok zahrnutých v prvých dvoch vydaniach a pridali sme ďalšie prvky, aby sa z dlhodobého hľadiska zvýšila hodnota knihy.

Ak spojíte prečítanie tejto knihy so skúsenosťami z reálneho sveta, budete žať odmenu po zvyšok svojho života. Dúfam, že vám táto kniha pomôže zarobiť viac peňazí, viac stihnúť... a viac sa pri tom zabaviť.

***

ÚVOD K VYDANIU Z ROKU 2020

Je úžasné, keď teória funguje v praxi.

Pred pätnástimi rokmi som začal s prácou na Osobnom kurze MBA, bol to postranný projekt. Chcel som zdokonaliť svoje vedomosti a skúsenosti v podnikaní priamym, účinným a nákladovo efektívnym spôsobom. Keď som začal s projektom, sústredil som sa na budovanie kariéry v jednej veľkej nadnárodnej spoločnosti. Mojím zámerom nebolo napísať knihu a už vôbec som nevedel, že môj prieskum bude ďalej pomáhať státisícom ľudí na celom svete – a že to zmení smerovanie môjho života. Kniha Osobný kurz MBA priniesla čitateľom zo všetkých spoločenských vrstiev – od začínajúcich profesionálov, ktorí iba vstupujú na trh práce, až po skúsených obchodníkov, riadiacich pracovníkov a podnikateľov – presnejšie a praktickejšie pochopenie toho, čo sú to podniky, ako fungujú, ako vytvoriť nový podnik úplne od základu a zlepšiť akékoľvek existujúce obchodné podnikanie.

Akokoľvek to je, keď to dospelí začnú myslieť s obchodným vzdelaním vážne, začnú zvažovať programy MBA. Diplomy z obchodnej školy sú často zlou investíciou, ale obchodné zručnosti sú užitočné vždy, bez ohľadu na to, ako ste ich získali.

Jedným z veľkých potešení z napísania knihy je, keď dostávate správy od čitateľov, ktorí z nej nejakým spôsobom mali úžitok. Za desať rokov, odkedy bola prvýkrát vydaná kniha Osobný kurz MBA, mi napísali tisíce čitateľov, ktorí využili myšlienky v tejto knihe na začatie výnosného podnikania, dosiahli významné povýšenie a zlepšil sa ich osobný a profesionálny život.

Dirk, ktorý žije v Berlíne v Nemecku, sa rozhodol, že namiesto toho, aby sa prihlásil do obchodnej školy, sa naučí obchodovať sám:

Kniha Osobný kurz MBA mi pomohla vyhnúť sa 150 000 dolárovej chybe a dala mi nový pohľad na moje osobné vzdelanie. V roku 2014 som už prestal byť spokojný so svojou kariérou v korporácii a vážne som uvažoval, že sa prihlásim na kurz MBA v jednej z najprestížnejších európskych univerzít. Dva dni pred tým, ako som plánoval odoslať poštou prihlášku a poslať prvú platbu, som si prečítal Osobný kurz MBA… a úplne som zmenil názor. Namiesto toho, aby som sa vážne zadlžil, vydal som sa na cestu osobného vzdelávania, aby som sa mohol venovať svojej vytúženej kariére: práci so začínajúcimi podnikmi. Cestoval som, navštevoval konferencie, zúčastňoval som sa na programoch a medzitým som prečítal každú knihu, ktorá sa mi dostala do rúk. Za zlomok nákladov a času, ktoré by ma stálo MBA, som nadviazal tie správne kontakty a naučil som sa to, čo som potreboval na to, aby som začal svoju kariéru. Posledných päť rokov úspešne vediem svoju vlastnú spoločnosť a pracoval som už s viac ako tristo začínajúcimi podnikmi.

Michael, ktorý žije vo Veľkej Británii, využil túto knihu na svoj kariérny postup v korporácii:

Skončil som univerzitu a očakával som, že ma pripravila na prácu, ale nebolo to tak. Vnímam knihu Osobný kurz MBA ako základnú učebnicu pre začiatočníkov. Posledné dva roky som si ju prečítal minimálne raz mesačne. Teraz mám dvadsaťšesť rokov a vediem tímy pre marketing a produktový manažment v jednej z najväčších spoločností na svete. Som najmladší človek, ktorý kedy získal miesto vo vedení našej firmy. Nedávnom som posunul knihu Osobný kurz MBA jednému čerstvému absolventovi, ktorý sa pripojil do tímu. Prečítal si ju od začiatku až do konca... niekoľkokrát. Teraz o ňom často od tímu počúvam spätnú väzbu, že je „na svoj vek veľmi múdry“ a „vie, ako klásť správne otázky“. Ďakujem ti, Josh.

M. R. používa knihu na riadenie stoviek zamestnancov a poskytovanie neodmysliteľných služieb miliónom ľudí na Srí Lanke:

Knihu Osobný kurz MBA som si kúpil v kníhkupectve v Malajzii pred tromi rokmi. Nemám titul MBA, ale uplatňujem manažérske techniky, ktoré som sa naučil v tvojej knihe. Využíval som tvoje myšlienky o systémoch, aby som mal pod kontrolou zásoby v hodnote vyše 20 miliónov dolárov a zabezpečil plynulý prísun materiálu. Okrem toho som viedol tím pri rozvoji systému na podporu zákazníkov, ktorý dnes prospieva vyše 6 miliónom zákazníkov, a identifikovali sme viac ako 2 000 podnikových procesov na zavedenie nového systému plánovania podnikových zdrojov. Blahoželám ti a ďakujem za tvoje úsilie, ktoré vynakladáš v prospech miliónov manažérov na celom svete.

Elizabeth z Minneapolisu v Minnesote v Spojených štátoch amerických uplatňuje niektoré z týchto myšlienok vo svojom osobnom živote:

Nikdy som si nemyslela, že môžem byť taká inteligentná bez vysokoškolského vzdelania. Ukázal si mi, ako získať vedomosti a uviesť ich do praxe, a naučil si ma, ako uspieť takmer v čomkoľvek, čo myslím vážne. Som mentorka štyroch detí a odovzdávam tvoje posolstvo aj im. Som za tvoju prácu veľmi vďačná.

Tieto príbehy nie sú výnimočné: státisíce čitateľov na celom svete využívajú myšlienky z knihy Osobný kurz MBA, aby postúpili vo svojej kariére, zlepšili svoj život a urobili tento svet lepším miestom.

Je to česť predstaviť vám tieto základné poznatky, ktoré vám budú dobre slúžiť po zvyšok vášho života. Keď sa tieto myšlienky naučíte, bude pre vás jednoduchšie odvádzať skvelú prácu, robiť správne rozhodnutia a naplno využiť svoje skúsenosti, schopnosti a dostupné príležitosti – bez ohľadu na to, čím sa živíte (alebo by ste sa chceli živiť).

Ďakujem vám za to, že čítate toto rozšírené a prepracované vydanie knihy Osobný kurz MBA, ktoré bolo vydané pri príležitosti jej desiateho výročia. Dúfam, že táto kniha vám bude pri vašom snažení užitočná a želám vám veľa úspechov.

Josh Kaufman

Fort Collins, Colorado, USA

september 2020

Koniec ukážky

Table of Contents

Titulná strana

Tiráž

POZNÁMKA PRE ČITATEĽA

ÚVOD K VYDANIU Z ROKU 2020